Title: DPH20021
Subject: Predkladacia správa a komuniké k novela zák.o DPH na rokov vl SR - nové znenie z júla 2001
Author: MF_SR

P r e d k l a d a c i a   s p r á v a

	Návrh novely zákona č. 289/1995 Z.z. o dani z pridanej hodnoty v znení neskorších predpisov sa predkladá na základe uznesenia vlády Slovenskej republiky č. 17 z 10. januára 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie o pripravenosti Slovenskej republiky na členstvo v Európskej únii z 8. novembra 2000. Predpokladaná účinnosť návrhu zákona je od 1. januára 2002. 

	Pravidelná správa Európskej komisie o pripravenosti Slovenskej republiky na členstvo v Európskej únii poukazuje v oblasti dane z pridanej hodnoty na skutočnosť, že za hodnotené obdobie nebol v oblasti dane z pridanej hodnoty dosiahnutý žiaden pokrok a uvádza opatrenia, ktoré je potrebné uskutočniť, a to 
- zavedenie refundácie dane zahraničným fyzickým osobám pri vývoze tovaru neobchodného charakteru, 
- zavedenie refundácie dane z pridanej hodnoty zahraničným podnikateľom, 
- zosúladenie zákonných podmienok na uplatnenie odpočtu dane s acquis communautaire,
- zosúladenie rozsahu používania zníženej sadzby dane z pridanej hodnoty.

	Zámerom predkladaného návrhu zákona je dosiahnutie ďalšieho pokroku v prispôsobovaní právnej úpravy dane z pridanej hodnoty v Slovenskej republike sekundárnej legislatíve Európskej únie, a to predovšetkým Šiestej smernici Rady EÚ 77/388/EHS, ktorá je základnou smernicou upravujúcou uplatňovanie dane z pridanej hodnoty v Európskej únii, a Trinástej smernici Rady EÚ 86/560/EHS, ktorá upravuje mechanizmy refundácie dane z pridanej hodnoty podnikateľským subjektom, ktoré nemajú sídlo na území Spoločenstva. Predkladaný návrh zákona vychádza z Národného programu prispôsobovania acquis communautaire, Negociačnej pozície kapitoly 10 - Dane, návrhu daňovej reformy a Plánu legislatívnych úloh vlády SR na rok 2001. Návrh zákona obsahuje
- určenie miesta zdaniteľného plnenia podľa sídla zákazníka pri vybranom okruhu služieb, ktoré sú poskytované zahraničným podnikateľom, 
- úpravu základu dane,
- zavedenie mechanizmu vrátenia dane zahraničným fyzickým osobám pri vývoze tovaru neobchodného charakteru,
- zavedenie mechanizmu vrátenia dane zahraničným podnikateľom,
- osobitnú úpravu uplatňovania dane cestovnou kanceláriou.

	Uvedené návrhy sú v súlade so sekundárnou legislatívou Európskej únie a predstavujú zapracovanie do zákona pravidiel, na ktorých absenciu v právnej úprave dane z pridanej hodnoty v Slovenskej republike Európska komisia v pravidelných hodnotiacich správach a iných pracovných materiáloch opakovane poukazuje.	
	Predpokladaný hospodársky a finančný dosah navrhovanej právnej úpravy nie je možné jednoznačne kvantifikovať. 

	Zavedenie refundácie dane z pridanej hodnoty pri nákupe tovaru zahraničnými fyzickými osobami (turistami) pri neobchodnom vývoze tovaru bude mať finančný dopad na príjmy štátneho rozpočtu. Príjem štátneho rozpočtu sa zníži o sumu dane, ktorá bude vrátená zahraničným fyzickým osobám (turistom) po vyvezení tovaru do zahraničia. V tejto súvislosti je potrebné uviesť, že z pohľadu potreby dodržiavania atribútu neutrality dane z pridanej hodnoty jej časť pripadajúca na tovary vyvezené z územia Slovenskej republiky objektívne nepatrí do štátneho rozpočtu Slovenskej republiky, pretože nedošlo ku konečnej spotrebe na jej území. Je možné predpokladať, že pri zavedení limitu nákupu tovaru 5 000 Sk výška vrátenej dane bude predstavovať ročne maximálne 0,5 mld. Sk. 

	Zavedenie možnosti refundácie dane z pridanej hodnoty zahraničným podnikateľským subjektom bude znamenať pre štátny rozpočet zníženie príjmu plynúceho z dane z pridanej hodnoty. Daň, ktorú do štátneho rozpočtu odviedol platiteľ dane za uskutočnené zdaniteľné plnenie voči zahraničnému podnikateľskému subjektu, vráti daňový úrad na základe žiadosti zahraničného podnikateľského subjektu. Táto daň objektívne nepatrí do štátneho rozpočtu Slovenskej republiky, pretože zahraničný podnikateľský subjekt nevykonáva v Slovenskej republike žiadnu činnosť t.j. nepredáva tovary, neposkytuje služby.
	
	Ostatné navrhované úpravy zákona by nemali mať nepriaznivý dopad na výnosy dane z pridanej hodnoty.

	Návrh zákona sa predkladá bez rozporov.

	Predmetný zákon nebude mať negatívny vplyv na zamestnanosť a tvorbu pracovných miest. 

	Návrh novely zákona bol prerokovaný Radou hospodárskej a sociálnej dohody Slovenskej republiky na jej mimoriadnom plenárnom zasadnutí dňa 11. mája 2001. Rada vyjadrila súhlas s návrhom novely zákona bez pripomienok a odporučila predkladateľovi predložiť návrh novely zákona na rokovanie vlády SR.

	Návrh novely zákona je v súlade s Ústavou Slovenskej republiky a nie je v rozpore so žiadnym všeobecne záväzným právnym predpisom a medzinárodnou zmluvou, ktorou je Slovenská republika viazaná.